***Tájékoztató víziközmű-fejlesztési hozzájárulás fizetési kötelezettségről***

**Rendelkező jogszabályok:**

* **A 2011. évi CCIX. törvény** *a víziközmű-szolgáltatásról (továbbiakban: Törvény)*
* **Az 58/2013. (II.27.) Korm. rendelet** *a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról.*

**Kinek kell víziközmű-fejlesztési hozzájárulást fizetnie?**

A Törvény 69. § (1) bekezdése értelmében a nem lakossági felhasználónak a víziközmű-szolgáltató részére víziközmű-fejlesztési hozzájárulást kell fizetnie a felhasználási helyen biztosítandó szolgáltatási kapacitásért, vagy annak bővítéséért. A nem lakossági felhasználó az adott felhasználási helyen a víziközmű-fejlesztési hozzájárulás megfizetésével a megvásárolt közműfejlesztési kvóta erejéig válik jogosulttá a szolgáltatás igénybevételére (Törvény 71.§ (1) bekezdés).

A víziközmű-fejlesztési hozzájárulás megfizetése a víziközmű-hálózatba történő bekötés valamint a mellékszolgáltatási szerződés létrejöttének feltétele is.

Azon felhasználási helyen ahol ugyan az ingatlan tulajdonosa lakossági felhasználó, de az igénybevétel vállalkozói tevékenység keretében történik (pl: garázs üzleti célú hasznosítása), vagy az ingatlan nyilvántartás szerint nem lakás célú az ingatlan, ott víziközmű-fejlesztési hozzájárulás fizetendő.

**Kinek nem kell víziközmű-fejlesztési hozzájárulást fizetnie?**

Központi költségvetési szervnek és intézményének, a helyi önkormányzatnak és annak költségvetési intézményének, valamint normatív állami támogatásban részesülő közfeladatot ellátó, nem nyereség- és vagyonszerzési célt szolgáló egyéb intézménynek.

Nem kell továbbá fizetnie azon nem lakossági felhasználónak víziközmű-fejlesztési hozzájárulást, aki új bekötést létesít és az új lakásokat (nem üzlethelyiségeket) továbbértékesíti. A fenti esetek igazolása az igénybejelentő kötelezettsége.

A Törvény 55/H. §. (1) bekezdése szerint mentes a víziközmű-fejlesztési hozzájárulás megfizetése alól rácsatlakozáskor a legfeljebb 32 mm átmérőjű ivóvízvezeték és a legfeljebb 160 mm átmérőjű szennyvízvezeték bekötése. A mentesség esetében a kvótát továbbra is igényelnie kell a felhasználónak, illetve azt megállapodásban kell rögzíteni, azonban a fizetendő hozzájárulás összege 0 Ft lesz.

**Mi az a közműfejlesztési kvóta, (kontingens, keret, vagy jogosultság)?**

Víziközmű-szolgáltatásba bekapcsolt, vagy bekapcsolni kívánt ingatlanhoz a víziközmű-szolgáltató által a közműfejlesztési hozzájárulás fizetésére kötelezett részére biztosított, vagy biztosítandó kapacitás, amelynek mértékegysége: m3/nap.

Víziközmű-fejlesztés: vízi-közműre irányuló olyan beruházási vagy felújítási tevékenység, mely célja szerint új vízi-közmű létesítését, a meglévő vízi-közmű bővítését, rekonstrukcióját és pótlását is magába foglalhatja.

**Kinek a feladata meghatározni a szükséges kapacitás, kvóta mennyiségét?**

A Korm. rendelet 90. §. (5) bekezdése: „A víziközmű-szolgáltató megállapítja a szolgáltatási kapacitást (kvótát vagy kontingenst), amely alapján a víziközmű-fejlesztési hozzájárulás megfizetésre kerül. A hozzájárulás megfizetését követően válik jogosulttá a felhasználó a szolgáltatás igénybevételére.”

Az ivóvízellátást és szennyvízelvezetést igénylő használó, vagy annak megbízottja (tervező) feladata meghatározni az igénybe venni kívánt vízigény kapacitás mértékét m3/nap-ban. Az igényelt kapacitás, kvóta legkisebb igényelhető és megállapítható mértéke 0,1 m3/nap (100 l/nap) és ugyanezzel a léptékkel növelve állapítható meg minden esetben tizedes jegy pontossággal kerekítve.

Új bekötés létesítése esetén a 2011. évi CCIX. törvény egyes rendelkezéseinek végrehajtásáról kiadott 58/2013. (II.27.) Korm. rendelet 5. sz. melléklete szerinti tervdokumentáció csatolása szükséges, melynek kötelező tartalmi eleme a vízigények, szennyvízkibocsátások napi mennyiségének meghatározása. Ilyen esetben a terv szerinti mennyiség megadása szükséges. A felhasználói jelleg „nem lakossági” jellegre történő változása esetén valamint a kapacitás bővítés esetén is szükséges a kvóta meghatározása. Ebben az esetben az igénylő arra alkalmas napi vízigény számítás kalkuláció alapján nyilatkozatban kéri a kvóta mennyiség meghatározását.

Amennyiben ipari jellegű technológiai vagy termékbe beépülő vízhasználat nem történik, és a dolgozók, illetve ezen túlmenően ügyfél/vendég forgalom jellemző, úgy az alábbi segédlet alkalmazása javasolt.

|  |  |  |
| --- | --- | --- |
| Felhasználási hely hasznos alapterülete, m2 | Munkavállalói illetve ügyfél/vendég szám fő/nap | Javasolt napi vízigénym3/nap |
| 0 - 100 | 0 - 3 | 0,1 |
| 101 - 200 | 3 - 6 | 0,2 |
| 201 - | 6 fő felett | 0,5 m3/nap x fő/nap képlettel számított érték |

A fenti segédlet alapján történő számítás eltérhet a felhasználási helyen végzett tevékenység miatt!

Ipari jellegű technológiai vagy termékbe beépülő vízhasználat esetén a Debreceni Vízmű Zrt. az igényelt kvóta mennyiség igazolására alkalmas műszaki, technológiai dokumentációt, tervező által meghatározott vízigény számítás csatolását kérheti, valamint helyszíni szemlét írhat elő. Ebben az esetben nem lehetséges azonnali ügyintézés.

**Mennyi a fizetendő közműfejlesztés mértéke?**

A víziközmű-fejlesztési hozzájárulás mértéke az igényelt víziközmű-szolgáltatáshoz szükséges fejlesztés költségeinek arányos része. A víziközmű-fejlesztési hozzájárulást a közműves ivóvízellátás és a közműves szennyvízelvezetés és tisztítás tekintetében külön kell megállapítani és megfizetni. A víziközmű-fejlesztési hozzájárulás mértékét a Hivatal elnöke rendeletben állapítja meg. Az érvényes díjakat a Szolgáltató hatályos Díjjegyzéke tartalmazza.

**A felhasználási helyhez, ingatlanhoz, vagy a felhasználó személyéhez kapcsolható-e a kvóta, átruházható e más felhasználóra, vagy más felhasználási helyre?**

A fizetésre kötelezett felhasználó a Törvény 71. §-a szerint az adott felhasználási helyen válik jogosulttá a szolgáltatás igénybe vételére.

* Amennyiben a felhasználási hely, ingatlan tulajdonost vált, vagy a vízhasználó személye változik az új felhasználó számára a korábban jogosultságot szerzett, a jogosultságát átruházhatja.
* A jogosult az adott települési közüzemi ivóvíz ellátó és szennyvíz elvezető rendszerén belül egyik felhasználási helyről a másik felhasználási helyre a jogosultság átvitelét kezdeményezheti, amelyhez a kapacitások biztosítása, vizsgálata miatt a közüzemű rendszer működtetőjének (Debreceni Vízmű Zrt.) hozzájárulása szükséges.
* Mindkét esetben víziközmű-fejlesztési megállapodásban kell rögzíteni a kvótával kapcsolatos jogokat, adatokat.

A felhasználó személyében történő változást formanyomtatvány kitöltésével lehet bejelenteni, illetve a kvóta átadást vagy áthelyezést külön megállapodásban kell rögzíteni. A kvóta csak településen belül helyezhető át és az ivóvíz, valamint szennyvíz kapacitások között nem átválthatóak.

**Hogyan lehet a fejlesztési kötelezettségek fizetését teljesíteni?**

A felhasználó, vagy megbízottja által igényelt, igazolt mennyiségek, összegek, a Debreceni Vízmű Zrt. pénztárában teljesíthetőek. A befizetéskor víziközmű-fejlesztési hozzájárulási megállapodást is kell kötnie az igénylőnek, felhasználónak.

A fizetési kötelezettséget egyedi esetben (nagy összegű váltott kvóta esetén) a fejlesztési hozzájárulásra vonatkozó megállapodás megkötése után átutalással is van módja teljesíteni.

**Miért fontos, miért áll érdekében a felhasználónak a vízi közmű fejlesztési hozzájárulás megfizetése és a megállapodás megőrzése?**

A megfizetés elmaradása vagy átadás-átvétel nélküli jogosulatlan vízhasználat esetén a víziközmű-szolgáltatáshoz kapcsolódó hatósági eljárásokhoz nyilatkozatot a szolgáltatónak nem áll módjában kiadni, a vízfogyasztó személyében történő változást átvezetni (vízfogyasztás mérőt átírni).

A szolgáltató a megvásárolt víziközmű-fejlesztési kvótát összevetheti, ellenőrizheti, ellenőrzi a felhasznált, számlákban leszámlázott víz és szennyvíz mennyiségi adatokkal és felszólíthatja a Felhasználót a különbözet megfizetésére.

Felhívjuk figyelmüket, hogy a kvótaszerzésre kötelezett, nem lakossági Felhasználó szabálytalan közműhasználatot követ el, amennyiben nem fizeti meg az igényelt mértékű kvótához, vagy annak túllépéséhez kapcsolódó víziközmű-fejlesztési hozzájárulás díját a rendeltetésszerű kvóta használat megkezdése előtt. Kvóta megfizetésének bizonylatával tudja igazolni a későbbiekben a szolgáltatás igénybe vételének jogosultságát. Kérjük, a befizetés teljesítését igazoló bizonylat, valamint a megállapodás megőrzését a további kvótával kapcsolatos ügyintézés (átadás, áthelyezés, stb) érdekében!

Debrecen, 2018. március hó

 Debreceni Vízmű Zrt.